ავა მარი დუვერნეი
ავა მარი დუვერნეი (დ. 24 აგვისტო, 1972) — ამერიკელი კინორეჟისორი და ყოფილი კინოპუბლიცისტი. მიღებული აქვს ემის ჯილდო, ბრიტანული აკადემიის კინო და ტელე ჯილდოები, აგრეთვე იგი წარდგენილი იყო ოსკარსა და ოქროს გლობუსზე. დუვერნეის სარეჟისორო დებიუტი 2010 წელს ფილმით „I Will Follow“ შედგა. 2012 წელს მან თავისი მეორე სრულმეტრაჟიანი ფილმისთვის „Middle of Nowhere“ სანდენსის კინოფესტივალის ჯილმო მოიპოვა, რითაც ამ ჯილდოს მფლობელი პირველი ფერადკანიანი ქალი გახდა. 2014 წელს დუვერნეიმ გადაიღო ბიოგრაფიული ფილმი მარტინ ლუთერ კინგის შესახებ „Selma“ (2014), რომელმაც მას საუკეთესო რეჟისორის კატეგორიაში ოქროს გლობუსის ნომინაცია და საუკეთესო ფილმის კატეგორიაში ოსკარის ნომინაცია მოუტანა. იგი პირველი აფრო-ამერიკელი ქალია, რომელიც ამ ჯილდოებზე იყო წარდგენილი. დუვერნეის შემადგენლობაში გამორჩეული ადგილი უკავია Netflix-ის დოკუმენტურ ფილმს „მეცამეტე“ (2016), რომელიც ოსკარზე იყო წარდგენული და ასევე დისნეის ფენტეზი ფილმს „გარღვევა დროში“ (2018). მისი საატელევიზიო შემოქმედებიდან ყველაზე ცნობილია OWN-ის დრამატული სერიალი „Queen Sugar“ (2016) და Netflix-ის ორი სერიალი: When They See Us (2019), რომელიც 1989 წელს ნიუ-იორკის ცენტრალურ პარკში მომხდარ ინციდენტზეა დაფუძნებული და „Colin in Black & White“ (2021), რომელიც ნაციონალური საფეხბურთო ლიგის მოთამაშე კოლინ კეპერნიკის თინეიჯერობის წლებზე მოგვითხრობს. 2017 წელს დუვერნეი ტაიმის მსოფლიოში ყველაზე გავლენიანი 100 ადამიანის სიაში შევიდა. 2020 წელს იგი კინემატოგრაფიული ხელოვნებისა და მეცნიერების აკადემიის მმართველთა საბჭოში, რეჟისორთა განყოფილების წევრად აირჩიეს.